Sklep I R 141/2002
Sodna praksa Vrhovnega sodišča, 2003-01-23

spor o pristojnosti - izvršba na nematerializirane vrednostne papirje - izvršba na denarno terjatev - krajevna pristojnost

Glede na splošni pojem in vsebino vrednostnega papirja in glede na definicijo nematerializiranih vrednostnih papirjev je izvršba na nematerializirane vrednostne papirje zaradi poplačila denarne terjatve posebna oblika izvršbe za uveljavitev oziroma prenos denarne terjatve. Za to sredstvo izvršbe je za odločitev o predlogu za izvršbo krajevno pristojno sodišče, na območju katerega ima dolžnik stalno prebivališče.

Za odločanje v tej zadevi je pristojno Okrajno sodišče v Mariboru.

Upnica je vložila 16.4.2002 na Okrajno sodišče v Mariboru predlog za izvršbo zoper dolžnico in kot sredstvo izvršbe navedla med predlaganima sredstvoma izvršbe na prvem mestu izvršbo z rubežem, cenitvijo in prodajo vrednostnih papirjev, ki jih ima dolžnica deponirane pri Klirinško depotni družbi (KDD) v Ljubljani. To sodišče se je izreklo, da ni krajevno pristojno za odločanje v tej zadevi in je po pravnomočnosti sklepa odstopilo zadevo krajevno pristojnemu Okrajnemu sodišču v Ljubljani. Na območju tega sodišča je namreč centralni register nematerializiranih vrednostnih papirjev dolžnice.

Sodišče v Ljubljani je odklonilo svojo pristojnost in sprožilo spor o njej. Ker noben predpis ne ureja krajevne pristojnosti v takšnih primerih, je treba uporabiti splošno določilo o krajevni pristojnosti z izvršbo na denarno terjatev, ta pa se po 100. členu Zakona o izvršbi in zavarovanju (Ur. l. RS, št. 51/98 - ZIZ in št. 75/02 - ZIZ-A) ravna po dolžnikovem prebivališču, kar pomeni, da je pristojno Okrajno sodišče v Mariboru.

Zakon o izvršbi in zavarovanju ne določa splošne krajevne pristojnosti pač pa jo posamič določa glede na izvršilna sredstva in v teh primerih vselej kot izključno pristojnost. Do novele ZIZ, ki je začela veljati 21.9.2002 in je za vprašanje pristojnosti ni mogoče uporabiti (122. člen ZIZ-A), ZIZ ni urejal krajevne pristojnosti za izvršbo na nematerializirane vrednostne papirje zaradi izterjave denarne terjatve. Prav tako tudi ne Zakon o nematerializiranih vrednostnih papirjih (Ur. l. RS; št. 23/99 - ZNVP). Zato je treba uporabiti pravilo o krajevni pristojnosti za sredstva izvršbe, kamor spada obravnavana posebna vrsta izvršbe. Glede na splošni pojem in vsebino vrednostnega papirja (odsek Obligacijskega zakonika Ur. l. RS, št. 83/01, o vrednostnih papirjih - 212. do 238. člen) in glede na definicijo nematerializiranih vrednostnih papirjev (2. člen ZNVP) je izvršba na nematerializirane vrednostne papirje zaradi poplačila denarne terjatve posebna oblika izvršbe za uveljavitev oziroma prenos denarne terjatve. Za to sredstvo izvršbe je po 100. členu ZIZ za odločitev o predlogu za izvršbo krajevno pristojno sodišče, na območju katerega ima dolžnik stalno prebivališče.

Tako velja v vsem pritrditi sodišču, ki je sprožilo spor o pristojnosti, in odločiti, da je za odločanje v tej zadevi pristojno Okrajno sodišče v Mariboru, ker ima dolžnica stalno prebivališče na njegovem območju.

ZIZ člen 100. ZIZ-A člen 122.OZ člen 212, 213, 214, 215, 216, 217, 218, 219, 220, 221, 222, 223, 224, 225, 226, 227, 228, 229, 230, 231, 232, 233, 234, 235, 236, 237, 238.ZNVP člen 2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

Sklep I R 140/2002, enako tudi I R 148/2002